ECF-FPI ส่ง “เซฟ เอนเนอร์จีฯ” เทกฯโรงไฟฟ้า-โรงสับไม้ 145 ลบ.
ECF-FPI ส่งบริษัทร่วมทุน "เซฟ เอนเนอร์จีฯ" ลงทุนโรงไฟฟ้าชีวมวล-โรงไม้สับ รวมมูลค่าราว 145 ลบ.
16 มิ.ย. 2560

บริษัท อีสต์โคสท์เฟอร์นิเทค จำกัด (มหาชน) หรือ ECF และ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า บริษัท เซฟ เอนเนอร์จี โฮลดิ้งส์ จำกัด (SAFE) ซึ่งเป็นบริษัทร่วมทุนที่ทั้งสองบริษัทถือหุ้นฝ่ายละ 33.37% ร่วมกับพันธมิตรอีกราย จะเข้าลงทุนในโรงไฟฟ้าชีวมวล ขนาด 2 เมกะวัตต์ (MW) ใน จ.แพร่ และธุรกิจโรงสับไม้ใน จ.นราธิวาส รวมมูลค่าราว 145 ล้านบาท โดยคิดเป็นมูลค่าลงทุนของทั้ง ECF และ FPI ตามสัดส่วนการถือหุ้นฝ่ายละ 50.62 ล้านบาท
อนึ่ง ECF และ FPI แจ้งว่าที่ประชุมคณะกรรมการบริษัทวานนี้มีมติอนุมัติการเข้าลงทุนในสินทรัพย์ดังกล่าวรวม 2 โครงการ โดยเป็นการลงทุนผ่าน SAFE ที่จะเป็นผู้เข้าลงทุน โดยการเข้าถือหุ้น 100% ในบริษัท เซฟ ไบโอแม็ส จำกัด ซึ่งดำเนินธุรกิจโรงสับไม้ ใน อ.แว้ง จ.นราธิวาส มูลค่าลงทุนฝ่ายละ 33.37 ล้านบาท ตามสัดส่วนการถือหุ้นใน SAFE  ซึ่งเงินลงทุนจะมาจากกระแสเงินสดภายในบริษัท หรือการกู้ยืมเงินจากสถาบันการเงิน คาดว่าจะดำเนินการแล้วเสร็จภายในไตรมาส 3/60
สำหรับโรงสับไม้แห่งนี้จะช่วยลดต้นทุนเชื้อเพลิงที่จะใช้ในการผลิตไฟฟ้า ให้กับโรงไฟฟ้าพลังงานชีวมวล ของบริษัท ไพร์ซ ออฟ วู้ด กรีน เอนเนอร์จี จำกัด (PWGE) ซึ่งขณะนี้อยู่ระหว่างการทำธุรกรรมซื้อขายโครงการ PWGE ให้แล้วเสร็จ และจะเริ่มการจำหน่ายไฟฟ้าเชิงพาณิชย์ได้ภายในไตรมาส 2/60 นี้
นอกจากนี้ SAFE จะเข้าถือหุ้น 49% ในบริษัท บิน่า พูรี่ พาวเวอร์ (ไทยแลนด์) จำกัด ซึ่งทำธุรกิจโรงไฟฟ้าพลังงานเทคโนโลยีระบบผลิตก๊าซเชื้อเพลิงจากชีวมวล (Gasification) ขนาด 2 เมกะวัตต์  แบ่งออกเป็น 2 โครงการ โครงการละ 1 เมกะวัตต์ใน อ.ลอง จ.แพร่ และ อ.สูงเม่น จ.แพร่ มูลค่าลงทุนฝ่ายละ 17.25 ล้านบาท ตามสัดส่วนการถือหุ้นใน SAFE ซึ่งเงินลงทุนจะมาจากกระแสเงินสดภายในบริษัท หรือการกู้ยืมเงินจากสถาบันการเงิน คาดว่าจะดำเนินการแล้วเสร็จภายในไตรมาส 3/60
สำหรับผลประโยชน์ที่คาดว่าจะได้รับมาจากอัตราผลตอบแทนจากการลงทุน และจะเป็นจุดเริ่มต้นของการดำเนินธุรกิจไฟฟ้าในรูปแบบที่แตกต่างจากโรงไฟฟ้าชีวมวล หรือโรงไฟฟ้าพลังงานแสงอาทิตย์ที่บริษัทให้ความสนใจเข้าลงทุน โดยคาดว่าจะเริ่มการจำหน่ายไฟฟ้าเชิงพาณิชย์ได้ภายในไม่เกินไตรมาส 1/61 สำหรับทั้ง 2 โครงการ